|  |
| --- |
|  |
| Celje, 8. 11. 2024 |

SPOROČILO ZA JAVNOST

**V Tehnoparku Celje stavijo na ustvarjalnost, trajnost in raziskovanje**

*Obisk zabavno-znanstvenih aktivnostih v Tehnoparku Celje potrjuje, da je največji znanstveno-zabavni park v Sloveniji prostor, v katerem obiskovalci vseh starosti preživljajo svoj prosti čas, pridobivajo nova znanja, krepijo trajnostne kompetence, raziskujejo in se zabavajo. V Tednu strašne znanosti so zabeležili odličen obisk, od tega okrog 30 % posameznikov in družin iz tujine. Novembra se bo med drugim zaključil projekt Moj dan z manj odpadne hrane, pripravljajo pa tudi dva Nevro vikenda.*

»Aktivnosti v Tednu strašne znanosti so v Tehnopark Celje privabile obiskovalce vseh starosti. Veliko pozornosti je z eksperimenti s suhim ledom, ognjem in drugimi nenavadnimi snovmi pritegnil znanstveni šov Bučna znanost, pa tudi Čarovniška akademija, v kateri so otroci raziskovali, ustvarjali čarovniške napoje in palice ter se učili urokov. Pozornost je pritegnila tudi delavnica izdelave čarovniških klobukov pod vodstvom modne oblikovalke Špele Strašek. Pod njenim mentorstvom so otroci ustvarili unikatne čarovniške klobuke za strašno rajanje. Prava senzacija je postala strašna soba, dogajanje pa je popestrilo tudi retro računalništvo. V sodelovanju z retrocomp.si so se obiskovalci vseh generacij potopili v svet starih računalnikov, odkrivali klasične igre na Halloween teme in spoznavali, kako so se razvijale digitalne tehnologije,« je dogajanje v okviru Tedna strašne znanosti povzela Andreja Erjavec, direktorica Tehnoparka Celje.

Odličen obisk slovenskih obiskovalcev so dopolnili posamezniki in družine iz tujine. Delež slednjih je znašal okrog 30 %, gre pa za goste iz Hrvaške, Avstrije in Italije. Statistični podatki potrjujejo, da je Tehnopark Celje prostor, v katerem obiskovalci vseh generacij preživljajo svoj prosti čas, pridobivajo nova znanja, krepijo trajnostne kompetence in se posvečajo raziskovanju znanosti ter tehnologije.

V največjem znanstveno-zabavnem parku v Sloveniji do 15. novembra 2024 še poteka nagradni natečaj v sodelovanju s podjetjem Simbio. V okviru natečaja Moj dan z manj odpadne hrane bodo izbrani in nagrajeni trajnostni izdelki oz. rešitve enodnevnega prehranjevanja s čim manj ustvarjenimi živilskimi odpadki.

Konec novembra pripravljajo še eno novost, kar dva Nevro vikenda. V okviru tega bodo imeli mladi raziskovalci in strokovnjaki izjemno priložnost vpogleda v uporabo nevrotehnologije v vsakdanjem življenju. Preizkušali bodo lahko nadzor različnih naprav, upravljanje robotov in izbiro simbolov z močjo misli. Z EEG senzorji in električnimi miselnimi tokovi bodo spoznavali, kako se električni impulzi v možganih pretvorijo v ukaze za nadzor različnih naprav.